Oktaninis skaičius
Oktaninis skaičius – vertė, apibūdinanti vidaus degimo variklių kuro atsparumą slėgiui be detonacijos. Oktaninis skaičius rodo izooktano (2,2,4-trimetilpentano) ir normalaus heptano (n-heptano) mišinio, kurio atsparumas detonacijai toks pat kaip ir aptariamas kuras, tūrio procentą. Pavyzdžiui, kuro, kurio atsparumas detonacijai yra toks pat kaip 95% izooktano ir 5% n-heptano mišinio, oktaninis skaičius yra 95. N-heptano oktaninis skaičius yra 0, nes jo degimas sukelia detonaciją net esant mažam suspaudimo laipsniui. Degalų oktaninis skaičius matuojamas tam tikromis sąlygomis veikiant varikliui esant kintamam suspaudimui ir lyginant rezultatus su skirtingų santykių izooktano ir heptano mišiniais.